SKRIFTLIG FORESPØRGSEL E-1513/01

af Gabriele Stauner (PPE-DE) til Kommissionen

(21. maj 2001)

Om: Stillingsfortegnelse for Kontoret for Bekæmpelse af Svig OLAF

På 2001-budgettet er det samlede antal A-stillinger til Kontoret for Bekæmpelse af Svig OLAF blevet kraftigt forhøjet. Samtidig er der sket en ny fordeling mellem antallet af tjenestemænd og antallet af midlertidigt ansatte.

Antallet af tjenestemandsstillinger er reduceret fra 83 til 53 og antallet af midlertidige stillinger forhøjet fra 15 til 61. Budgetmyndigheden vil på denne måde gøre det lettere at rekruttere erfarne statsadvokater og tjenestemænd fra de relevante efterforskningsenheder, der fortrinsvis vil blive tilbudt midlertidig ansættelse.

Samtidig skulle nedskæringen i antallet af tjenestemandsstillinger gøre det muligt for OLAF at skille sig af med tjenestemænd, der blev overtaget fra den tidligere Afdeling for Koordinering af Foranstaltninger til Bekæmpelse af Bedrageri (UCLAF), og som ikke længere opfylder Kontorets nye krav.

Kommissionen bedes oplyse:

1. Hvor mange tjenestemænd, hhv. midlertidigt ansatte, var der i OLAF pr. 1. januar 2001 og pr. 1. maj 2001?

2. Hvornår er proceduren jf. vedtægtens artikel 41 med at sende de tjenestemænd, der rammes af nedskæringen i antallet af tjenestemandsstillinger, på ventepenge?

3. Hvor mange tjenestemænd i hvilke lønklasser er opført på den liste, der skal udarbejdes i henhold til artikel 41, stk. 2? Hvornår blev/bliver de sendt på ventepenge?

Svar afgivet på Kommissionen vegne af Michaele Schreyer

(24. juli 2001)

Budgetmyndigheden havde i budgettet for 2000 godkendt 224 stillinger til Det Europæiske Kontor for Bekæmpelse af Svig (OLAF), heraf 83 stillinger i lønklasse A og 15 midlertidige stillinger.

Den 31. december 2000 var der i OLAF 153 ansatte, heraf 71 i lønklasse A.

Ved godkendelsen af budgettet for 2001 blev antallet af stillinger i OLAF forhøjet til 300. Antallet af faste stillinger i lønklasse A blev nedsat fra 83 til 53, altså under det antal tjenestemænd i lønklasse A, der på det pågældende tidspunkt var ansat. I alt blev antallet af A-stillinger i OLAF herunder midlertidige stillinger forhøjet fra 98 til 114.

Det samlede antal faste stillinger i Kommissionen blev ligeledes forhøjet. Det gælder især også for lønklasse A.

Ifølge Kommissionen er betingelserne for at anvende vedtægtens artikel 41 på tjenestemænd, der er ansat i OLAF, ikke opfyldt.

Ifølge artikel 41 er ventepenge den tjenesteretlige stilling, der indtages af en tjenestemand, hvis stilling inddrages som følge af en nedskæring i antallet af stillinger i hans institution. Ifølge artikel 13 i Europa-Parlamentets og Rådets forordning (EF) nr. 1073/1999 og Rådets forordning (Euratom) nr. 1074/1999 af 25. maj 1999 om undersøgelser, der foretages af Det Europæiske Kontor for Bekæmpelse af Svig (OLAF)(1), er de stillinger, der er tildelt kontoret, anført i et bilag til oversigten over Kommissionens personale.

Da OLAF ikke er noget EU-organ, finder artikel 41 ifølge Kommissionens opfattelse hverken anvendelse på OLAF eller Kommissionen i sin helhed, da disses stillingantal ikke er blevet reduceret i budgettet for 2001.

(1) EFT L 136 af 31.5.1999.